Little Britain

For andre betydninger, se Little Britain (andre betydninger)

Little Britain er et sketsjprogram som først ble sendt på radio, for senere å bli en suksessrik TV-serie. Tittelen spiller på termene «Little England» og «Great Britain», og serien viser forskjellige situasjoner og mennesker rundt omkring i Storbritannia.

Bakgrunn 
Serien er skapt av komikerne David Walliams og Matt Lucas, og hadde premiere på BBC Radio 4 i 2001. På radio varte serien i bare to sesonger på henholdsvis fem og fire halvtimes episoder. I 2003 ble serien overført til TV og vist på den digitale kanalen BBC Three. Materialet var delvis basert på radioprogrammene, mens noe var nyskrevet. Serien ble populær, og den ble sendt i reprise på BBC Two som hele landet skal kunne ta inn. 

I oktober 2004 ble sesong to sendt på BBC Three, og en lettere sensurert reprise ble nå sendt på BBC One som sikret et høyere publikum og enda større suksess. Et samlealbum av det beste fra radioversjonen ble gitt ut, samtidig som BBC Radio 4 og BBC 7 begynte begynte å sende den i reprise. Sesong en ble gitt ut på DVD sammen med boken The Complete Scripts and That: Series One. 

I januar 2005 ble det lagd en spesialepisode av serien i forbindelse med Comic Reliefs DVD-utgivelse, og denne inneholdt gjesteopptredener fra Elton John, Robbie Williams, Simon Callow, Trisha Goddard og George Michael. Denne episoden ble vist på TV i mars. Statsminister Tony Blair skal også ha spurt om å være med, men Lucas og Walliams takket nei for ikke å vise noen politisk støtte.

En foreløpig siste sesong ble sendt høsten 2005. Det er usikkert om det vil bli en sesong til, men Lucas og Walliams har sagt at det vil komme en julespesial i 2006. I sesong tre fikk mange karakterer en slutt på sine historier, dette ifølge duoen for å gi plass til nye.

Paret la ut på «The 2005-2006 Tour» i Storbritannia, som er et sceneshow med karakterene fra TV-programmet. Denne ble fort solgt ut. Den 10. oktober 2005, samtidig som sesong to ble utgitt på DVD, ble det avduket to voksdukker av figurene Lou og Andy på Madame Tussaud's voksmuseum i London.

Stil og handling 
Serien har blitt kritisert for å være vulgær og for å spille på minste fellesnevner-vitser. Men mange har påpekt at hvis du ser under det øverste humorlaget, vil du finne mer intelligent humor som spiller på samfunnet britene lever i. Serien bruker veldig mange lett gjenkjennelige sitater, og disse har funnet veien til mangt et britisk hjem og arbeidsplass.

Programmet består av mange sketsjer med igjengående karakterer, som blir lenket sammen av en lettere psykedelisk kommentering av Tom Baker (kjent fra Doctor Who). «Britain, Britain, Britain… We've had running water for over ten years, we have a tunnel connecting us to Peru, and we invented the cat.» Eller «British justice is the best in the world. Anyone who disagrees is either gay, a woman or a mental.»

Skuespillere 
 Matt Lucas: Vicky Pollard, Marjorie Dawes, Andy Pipkin, Daffyd Thomas, Kenny Craig, Jeremy Rent, Florence, Doktor Lawrence, Roy, Bubbles, Ting Tong, Dame Sally Markham, Judy Pike, Sir Bernard Chumley, Mr Cleeves, Harvey Pinchers far, Orville, Gary, Don, Lady Fry, Neville m.m.
 David Walliams: Emily Howard, Sebastian Love, Lou Todd, Ray McCooney, Anne, Mr Mann, Harvey Pincher, Carol Beer, Des Kaye, Miss Grace, Desiree, Mrs Emery, Maggie Blackamore, Linda Flint, Dudley, Sid Pegg, Sir Norman Fry, Dennis Waterman, April, Pianomannen, Sossete restaurangjest, Den skumle barnevakten Boris m.m.

Andre skuespillere:
 Tom Baker: Forteller
 Anthony Stewart Head: Statsministeren (2003–2005)
 Rob Brydon: Roman De Vere (2005)
 Ruth Jones: Myfanwy
 Geraldine James: Mrs. Pincher (2004)
 Ruth Madoc: Daffyds mor (2004–2005)
 Paul Putner: Forskjellige
 Steve Furst: Forskjellige
 Charu Bala Chokshi: Meera (2003–2005)
 Joann Condon: Feite Pat (2003–2005)
 Evie Garratt: Nan (2003, 2004)
 Stirling Gallacher: Statsministerens kone/Margaret
 Peter Davies: Skolegutt (2003)
 Sally Rogers: Forskjellige
 David Foxxe: Forskjellige

Rollefigurer 
 Vicky Pollard: Tenåring på kjøret
 Daffyd Thomas: Walisisk homofil som nekter å innse at det finnes andre homofile i landsbyen hans
 Lou Todd og Andy Pipkin: Andy sitter i rullestol (som han egentlig ikke trenger) og Lou er den personlige assistenten hans
 Marjorie Dawes: Nådeløs leder av Fat Fighters
 Ray McCooney: Eksentrisk skotsk hotelleier (sesong 1)
 Emily Howard: Håpløs transvestitt som prøver å overbevise alle om at han er en «laydee»
 Florence: Emiliys transvestittvenninne (sesong 2–3)
 Maggie Blackamoor: Konservativ landsbydame som ikke liker noen eller noe som er annerledes (sesong 2–3)
 Sebastian Love: Statsministerens assistent som er forelsket i han
 Anne: Deltids mentalpasient
 Dame Sally Markham: Forfatter av romantiske dameromaner som slipper opp for ideer (sesong 1)
 Kenny Craig: Hypnotisør som hypnotiserer for egen vinning (sesong 1–2, utelatte scener fra sesong 3)
 Dennis Waterman: En knøttliten skuespiller basert på den virkelige Dennis Waterman, som stadig mister roller siden han insisterer på å komponere og synge tittelmelodien til sin neste jobb (sesong 1–2)
 Sir Bernard Chumley: Tidligere skuespiller som har gjemt bort søsteren sin (sesong 1)
 Gary og Jason: Jason er forelsket i Garys bestemor og prøver å sjekke henne opp (sesong 1, utelatte scener fra sesong 2)
 Mr Mann, Roy og Margaret: Mr Mann er stadig innom Roys butikk der han spør etter et veldig spesifikt produkt som Roy må spørre Margaret om
 Bubbles DeVere: Overvektig kvinne som har tilbrakt måneder på et spa uten å betale for seg
 Roman and Desiree DeVere: Bubbles eksmann og hans nye flamme (sesong 3)
 Carol Beer: Umotivert bankansatt (senere reisebyrå) som gjør som datamaskinen hennes sier
 Harvey Pincher: Overklassesønn som snart skal gifte seg, og som fortsatt får brystmelk av sin mor (sesong 1–2)
 Dudley Punt og Ting Tong Macadangdang: Middelaldrende mann og hans rare thaipostordrebrud (sesong 3)
 Linda Flint: Universitetsrådgiver som snakker nedsettende om sine elevers utseende
 Mrs Emery: Veldig inkontinent eldre dame (sesong 3)
 Sir Norman Fry MP: Han må alltid unnskylde seg ovenfor media for å ha blitt funnet i uheldige situasjoner (sesong 3)
 Letty Bell: Eldre kvinne med en froskebesettelse (sesong 3)

Eksterne lenker 
 
 
  Little Britain på BBC Radio 4

Britiske komiserier
Britiske TV-serier fra 2000-årene
LHBT-relaterte TV-serier
TV-produksjoner på BBC
Humorprogrammer på radio
Britiske radioprogrammer
Radioprogrammer fra 2000-årene
Radioprogrammer på BBC Radio